अजमेर। ख्वाजा मोईनुद्दीन हसन चिश्ती की दरगाह का प्रबंधन संभालने वाली दरगाह कमेटी के नए नाजिम अंसार अहमद ने यह कह कर सबको चौंका दिया कि दरगाह में उनके साथियों के साथ भी बुरा सलूक हो चुका है। उन्होंने माना कि दरगाह में अनेक जायरीन के साथ दुर्व्यवहार होता है। अब उनकी कोशिश होगी कि सभी जायरीन के साथ अच्छा सलूक हो। वे शनिवार को पदभार ग्रहण करने के बाद पत्रकारों से चर्चा कर रहे थे।
अहमद ने कहा कि दरगाह की आंतरिक व्यवस्थाओं में अंजुमन की महत्वपूर्ण भूमिका होती है। जायरीन दुर्व्यवहार का शिकार न हो इसके लिए वे अंजुमन से आग्रह करेंगे कि ऐसे प्रयास हों कि यहां से मैसेज जाए कि सबके के लिए समान व्यवहार होता है। नए नाजिम अहमद ने कहा कि वे प्रशासन के दबाव में काम नहीं करेंगे। जो जायज और जायरीन हित के कार्य होंगे उनमें ही प्रशासन का सहयोग करेंगे।
गरीबों को नि:शुल्क भोजन उपलब्ध कराने के होंगे प्रयास
उन्होंने कहा कि कमेटी की आमदनी बढ़ाने के लिए प्रयास किए जाएंगे। साथ ही जायरीन की सहूलियत के लिए शौचालय-सफाई तथा पीने के पानी की माकूल व्यवस्था की जाएगी। उनका प्रयास होगा कि गरीब जायरीन को नि:शुल्क भोजन उपलब्ध हो, इसके लिए योजना बनाकर पारित की जाएगी।
उन्होंने कहा कि कई दान दाता इस कार्य में सहभागिता निभाने के लिए तैयार हैं। जल्दी ही इस पर अमल कर लिया जाएगा। उन्होंने कहा कि दरगाह में कराए जाने वाले विकास कार्यो के लिए धन की कोई कमी नहीं है, लेकिन जो प्रोजेक्ट बनते हैं, उनमें ईमानदारी व पारदर्शिता होनी चाहिए। वे दरगाह के अन्य संबद्ध पक्ष अंजुमन और दीवान के साथ मिलजुलकर फैसले लेंगे। उन्होंने कहा कि गरीब नवाज यूनिवर्सिटी के लिए शीघ्र ही राज्य सरकार से बातचीत कर नि:शुल्क भूमि उपलब्ध कराने का आग्रह किया जाएगा तथा एक वर्ष के भीतर इसको अमलीजामा पहनाया जाएगा।
आगे की स्लाइड्स में जानें पदभार ग्रहण करने के बाद क्या किया नए नाजिम ने
hin_Deva hin_Deva hin_Deva hin_Deva hin_Deva hin_Deva